1Labi ame na àme iziam bak abo Paskah lam vou fuhu vabna gi ba usi enamlem bak ehe lahasuhuna Yesusat nasi fa Betania laba la. Abo Lazarus am eloho bak labet Aho amu modi fa ahedi usahada labe aho azihi bak laba ab laham. 2Labi le lafusi ame Betania esuhu dam labe Yesus ibi bake fa lehemu deeli na àmna ab modeme vahedamam. Martat na ohuda. Labi Lazarus fa Yesusti dam bak iube lehe damti vahi na àda. 3Labi na àdam di labe Mariat aho narwastu omnao aaboda labe modehe minyak abo doi duana vahana ahana neàna vou li Yesusam naba laba veosi afoezobe am ohuta bohu labe fa footoda. Labi modeha ame minyak ahana labe feà bak fusi num lam ahana ab feedamam. 4Labi modeha Aba vi tau meedamda meida Yudas Iskariot abo Yesus ba vou fohome dam bake ub lolo modemda labe ame bak aame faki ab gagoham. 5“Oo, akati modi doi feàna vaha minyak ahana neàna lam gi vàhàdedàla? Gi fa meia ot loiame doi feàna abo dat vàmtea na meedume tahun vàmtea foli gohali vam doiti ulohona ve fa faheme dam na vab dam laba lodam vaba modela?” 6(Lahana ame da Yudasat lab gagoho bak lam ba dam na vabdate faobekesi doi lolo gagoho vabak. Am gi mei nazoh aa vam dàt moz. Im Yesus bake vi tau meedam dam nibe iho na im meedam doi vuusdamda am. Labi ame da Yudas gi im doi na aho ozomna aa vame setemda modem bak.) 7Lahame Yudas labi gagohemu Yesusat fa ab vi gagoham. “Gi labihasule. Maria bake a vabimule. Eho ozoha, Em ba elom diat koei noimna noime afoezobe ke bumata vou oli esum bakti uloho bak laba ozome Em naba niba ahit nasi fet veosi ahumdi esulo modem bak. 8Um dam na vab dam gi labaha bohu tau esdam labe vi taui vi tauidam labe esdam bohu meedam bak ehe bak. Lahana Em etei nim ba uba tau azim bohu meedam vab Dàt modem bak. Mariat ahole modehe bak,” lahame ab gagoham. 9Labihadam di labe Yahudi damat aiha, “Yesus Betania laba le aidalo,” lahaha bak aihemu, “Yesus aase,” lahame dam feàda zi labe Betania laba ab valadamam. Gi Yesusta aam bakta ozome valadam vabak. Lazarus am eloho bak labet Yesusat amu modi fa ahedi usahada lamti aalo ab valadamam. 10Làhàmu ame damat Ala bake lomna ve vua vahudam toheda zi laba vuusu im vameame faheme modiam dam labe iho dam dua bak Lazarus bake valadam bak aahemu faki, “Lazarus laha otese,” lahame ab ozome esuham. 11Neham labe labihaha bak. Yahudi dam dua totbaho labe Lazarus eloho bak labet Yesusat modi fa ahedi usaha bak aame ozobohudi fa ame toheda zi labe im boehàda zi laba tum mu vou esmozi fa Yesus bake tu vuzehi meedàmu, “Lazarus laha otese,” lahame ozome esuhu bak. 12Labi izi dihasi dam dua bak amu ame na àme iziam bak abo Paskah lam tau àlo nasi kota Yerusalem niba vahi esdam dam labe aiha Yesus lelo meedam bak aihemu bom alahaso ab le fi kbodaham. Fikbodume neàdi, “Yesus abo feàte,” laham bak ozome vou baedalo kota vou esmozi bàhàgo obe iuba Yesus bake doait tàlo ab laham. Ladam labe ame bom alahaso lam vuusualame vou eeadam labe meit neha, “Hosana! Ala abo feàteee!” Lahame vou bae lada. Labi meit neha: “Dat abo Alat Aho Gagu Olu Ot Vai Im Dedateli iba etei ledamda nim abo feàteee!” Lahame vou bae lada. Labi meit neha: “Iba Israel dam vuusu im vahokedalo modem Boehàda abo feàteee!” Lahame neo gagu vou bae lada. Lahada. 14Amu iub ledam di iube Yesus gi mei keledai fi ho adat gàhàda ve zisi nusu leda. Ame Yesusat etei lab meedam im lam Alat Vameadaha Im Toedahana laba meit fet toeme esuhu im nidi nim ab modi imbodeham. 15“Dam num debu Sion laba azihi dam oa, nasi aamale! Uba vuusdam Boehàda labe etei uba ab ledamam tame. Lahana a iedemule. Gi umti vahem bak laba ozome deeli daleà ladehebeat keledai fi ho adat gàhàda laba nusu ledalo.” Lahame fet gagu esuhu bak lam ab modi imbodi meedamam. 16Ame etei lab meedaha im lam Aba vi tau meedam dam nibe amu lab fet toeme esuhu im lam modi imbodehe bak lam vabile. Lahana ba Yesus damat oteme Am eloho bak labet Alat modi fa ahedi usai fa Am Ai bake asum ahoba iuba tom ilu Alat Am ee vousai feà Dateli neàdehezobe ba ab vi ozobohudeham. “Oo làhà! Alat Vameadaha Im Toedahana lam gi damat ba Yesus bake meedalo modem im ab modi imbodehame?” laham bak ba vi ozome ozobohudehe bak. 17Dam dua bak etei Yesus bake doait tàlo modem bak lam debu gi nehaha bak. Lazarus eloi ke bumata esuhu di lam Yesusat buteme fa ahedi futoho bak lam Yahudi damat aame ozobohudehe labe fa iho aaha bak lam meia le fi de. Meia le fi de. Labihadam labe kota Yerusalem esdam dam dua bak na damat ihimo modem biem im feàna damat fet aame ozobohudemna modeheda Yesus ame Da amemu Aba doait tàlo ab ladaham bak. 19Labihadume modeha Farisi dam labe dam etei Yesus bake buteme vou bae ladam bak lam aahemu ihimo ab ot gagoidamam. “Aiee! ‘Im dam Yesus bake tum bak malese,’ lahame modeha im gi nembedi ab mohameo? Um nasi ozodale. Bak niba esdam dam ahebu Aba tulo lab valadamam tame,” lahame àvodi ab ot gagoidamam. 20Ame na àme iziam bak abo Paskah lam meedam di Yahudi dam dua bak labe neha, “Ala abo feàte,” lahame ahu adat iedi Ala bake vou baedalo modemu kota Yerusalem laba laha bak. Labi ame di labe Yunani dam totbaho laha tau laba laha bak. 21Ame Yunani dam labe iho Yesus bake vi tau meedamda meida Filipus abo Galilea bak labe am num debu Betsaida labe leheda laba le ab gagoham. “Dat busao oa, im abo Yesus bake tàhi im vamealo àhàkeho.” 22Lahame labi gagohemu Filipus neo Andreas bake le ame Yunani dam labe iho etei gagoho im lam fa vou le gago. Labi gagu neàdi ame dam ahim lam fa neo Yesus bake le ab gagoham. “Yunani dam Oba aalo nabidalo.” 23Lahame labi gagoha Yesusat ame dam laba im ab faasi vameadamam. “Em kehàm vaba elo tame. Lahana Em Abo Asum Ahoba Iubet Bak Niba Li Dateleheda modem labe Em eloho bak labet Alat modi fa ahedi usai Em Ai bake asum ahoba iuba tom iluhemu Em feà datelehe bak lam Alat fa dam bakda modi ozobohudi fi gatelo modem bak ab vou fuham bak. 24Im lada lam imbomu im imboda nidi nim laha nasi iademe aima. Ebe Eho ahe neàt aidam di gi gandum oo buàti uloho bak. Neha: Gandum oo buà bake dezi fa bak baulem vabameam gi aba esdam bak lahasuhu bak. Ba loube futoi oo valem vabak. Lahana bake dezi fa bak baulemta laha usime oo duana vaedam bak. Labi laha Eho elom vabameam làhà uba soat vausu um fa vei neàdemna ba na vabak. 25Meit neha, ‘Em bak niba gi nehasu ahena bohu aidalo modem bak,’ lahame labihasu it ozome deeli meedamda lam ba diamut ahe neàna bohu vuusdam vabak. Gi lab eloho tadi setem bak. Lahana bak niba esdam di meit neha, ‘Em Yesus bake tu vuzehi im Abada meedam labe meit em otem neà bak,’ lahame labihasu ozodamda lam Alati vahi gi ahe neàna bohu vuusdamda am bak. 26Meit neha, ‘Em abo Yesus bake tu vuzehi Aba vi tau meedam dateli im Abada modelo mozo,’ lahamda lam Eba nasi tu vuzehi im Ebe Eho gagomna lam meedale. Labiham labe Ebe Eho le azim bak laba ame da lamti ahili le azim bak. Labi im Ebeda meedamda lam laha Em Aiat am ee vousai vou baedam bak. 27Lahana Em etei vi ozodaha vanamai Em ahu faidi admahi seteho. Em Ai bake akatihasu gagoela? ‘Eba ba modi geàdalo modemna lam fa faatoi vei setem neào?’ lahame gagoe? Vab. Em labiham bie. Ame bak lam gi Ebe Eho bak niba lehe bak am bak.” Lahame Aho labihasu gagu ozoha vabamu fa ab gagoham. 28“Làhà Eho gi Ai bake nehalo. ‘Ai oa, Oho bisi feà bak lam damat biem bake Oho dam bake modi ozobohudi fi gatele.’ ” Lahame gi etei labi gagoha asum ahoba iube Alat Am im Yesus bake ab vameadaham. “Obo Oho bak niba na im meedam bak labet modi damat, ‘Em abo feàte,’ laham bak ab modi ozobohudi ab fi gateham bak. Labi laha Eho ba modem im modem labet modi dam bake neo ame baket modi ozobohudi fi gate tame,” lahame ab nom vameadaham. 29Labi ame asum ahoba iube lab nom vameadaha im lam dam duada zi labe aime vedi neha, “Asumat giliha.” Lahana dam totbaho labe vedi neha, “Alat Am im gagu vou usemda labe Yesus bake im vameadàla?” lahame meit ibi iho ozoho bak gago. Meit ibi iho ozoho bak gago. Lahada. 30Labi modeha Yesusat fa ame dam laba ab gagoham. “Uho etei lab aihi im lam bisi Eba ozome, ‘Em aise,’ lahame vameadaha vabak. Gi, ‘Alat Gagu Fihasi Vimteme Oluhu Dat Boehàda Em ame Da am tame,’ laham bak um ozobohudem bake ahit uba nom vameadaha bak. 31Etei di nim Alat dam bakda labe ibi iho bak niba meedaha im, ‘Git modeheo? Neà bak modeheo?’ laham bak ozome ozobohudi neàdi gagolo modem di ab vou fuham bak. Labi laha dam bakda vuusdam boehàda Iblis lam gagu itame setem di ab vou fuham bak. 32Lahana damat Eba modi bak nibet vousai tom modesu neàdehezobe Eho modi zie tombali dam debu ahebu Eba valadume tu vuzehi meeda tame,” lahame Yesusat ab vameadaham. 33(Yesusat etei lab gagoho bak lam, “Damat Eba modi bak nibet vousai tom modesu neàdehezobe,” lahame lab gagoho bak lam Am gi, “Damat Am akatihasu otela?” laham bak laba ozome im totobet fi koadaha bak.) 34Yesusat etei lab gagoho bak lam ame dam duada zi labe vi aime fa ab gagoham. “Oho etei lab vameadaha bak lam im ozom vabileho. Alat Vameadaha Im Toedahana zi lam meit aame iba gagodam di iho gi neham bak dogoit aidam bak. ‘Alat Gagu Fihasi Vimteme Olulo Modem Dat Boehàda lam gi labaha ahe neà bohu vuusdam Dàt modem bak,’ lahame labi vameadamna akati Oho neha, ‘Ame Asum Ahoba Iubet Bak Niba Li Dateleheda lam damat modi bak nibet vousai tom modesu elo tame,’ lahame labi gagodàla? Làhà im git ozohe? Iho vou faodamda Om ame Da modem vaba? Làhà Oho nasi Oho lab gagoho bak lam, ‘Asum Ahoba Iubet Bak Niba Li Dateleheda elo tame,’ lahaha bak lam, ‘Ame Da lam ana dàt mode?’ laham bak lam im biem bake Oho iba modi ozobohudi tombalele.” 35Lahahat Yesusat gi Aba Aho ba meedalo modem im vi ozome im totobe nidi nim fa ab fi koadamam. “Uba Fauhaedamda nibe umti vahi niba esdam bak gi kehàm vaba setem bak. Labihàmu uba modi aibulem bak labna zohàme fauhaedam lahasuhu di nibe fauhaedam bak laba ladale. Meit aibu bake ladameam, ‘Am adi bake ladà?’ laham bak lam ba ozobohudem vabak. 36Labihàmu uba modi Fauhaedamda nim umti vahi esdam lahasuhu di nibe nasi Aba tu vuzehele. Labiham labe Am itbaho fatoi Am damali Am im imbona lam fa ot vai meeda tame.” Lahame labihasu vameadume neàdi Yesusat ame dam lam vou esmozi gi ab itame seteham. Ba dam bake ahate gohatem vabak. 37Yesusat aho na damat ihimo modem biem im feàna damat fet aame ozobohudemna zi duana lam Yahudi damat aasdahit meedahanàme ame dam lam ba Aba tu vuzehem vaba gi mu bohu vuusdam bak lahasda. 38Ame dam labe iho lab mu bohu vuusdam bak lam gi dat ahamda Alat vameadaha im aime fa dam bake ahate vameaidahada Yesaya aho aham di iube nehame fet toeme esuhu im lam ab modi imbodeham. “Boehàda Ala oa, iho vou vameatedaha im lam iho ozoha, dam aime tu vuzeheheda mahate dua vabna ozomom bak. Om feà bak lam Oho dam bake modi ozobohudi fi gatehenàme iho vou li vameadaha im lam tu vuzehem mom bak lahasuho.” Lahame Yesayat lab fet toeme esuhu im lam ab modi imbodeham. 39Ame Yahudi damat Yesus bake tu vuzehem vaba moudahemu fa ba ab tum bieham bak. Abo Yesayat aham di iube Alat gagoho im meida aho nehasu fet toeme esuhu bakti ulohote. 40“Boehàda Alat nehaho. ‘Eho dam labe na aam bak labna zohàme Eho ahit modi ame dam labe na aam bileho. Labi dam labe im ahulat vi ozome ozobohudem bak labna zohàme Eho ahit modi im ahu tamzohobuleho. Labiham labe ame dam labe ba ibi iho faina meedam bak lam voedume seti fa vei neàdedam vab labe Eho ba ame dam laba soat vausu fa vei neàdedam kaio.’ ” Lahame Yesayat aham di iube labihasu fet toeme esuhu labe ame Yahudi damat fa Yesus bake ba tu vuzehem biehe bak am bak. 41Ame da Yesaya lam Alat ahit modi Aho Gagu Fihasi Vimteme Olulo Modemda Boehàda labe ba feà Dateli meedam im lam nasi ozobohudi gi aham di iube ame im lam nasi fet toeme esuhu bak. 42Ame Yahudi dam dua bak Yesus bake tu vuzehem vabnàme ame Yahudi dam busaoda eeda zi totbahota Aba tu vuzeheda ehe bak. Lahana ame dam labe ibi iho Yesus bake tu vuzehe bak lam Farisi dam labe aime ibi iho fi hasi bakamta vahi Alat vameadaha im ahamda dogoit aidam bakti im meiti meedam num lam mali gagu itam bak labna zohàme gi aa tu vuzehi meeda. 43Neham labe labihaha bak. Ame dam labe iho aa tu vuzehi meedam di Alat iba deeli vou baedam bak ba ozome meedam vaba vedi, “Gi bak damat fà iba vou baedase,” lahame ibi iho Yesus bake lab tu vuzehe bak lam imbo vabna gi meeda. 44Labi Yesus dam bake dae buduana ab buteme im ab vameadamam. “Meit Eba tu vuzehemeam làhà ba gi Emota tu vuzehem vabak. Abo Eba Gagu Oluhuda lamti tu vuzehem bak. 45Labi laha ame da labe aho Eba fakot aam di gi Eba Gagu Oluhuda laba aadamna ààmom dàt modem bak. 46Eho bak niba lehe bak nim gi dam bakda aibu bak laba azim dam laba, ‘Fà modi fauhaedase,’ laham bak ozome lehe bak. Meit Eba tu vuzehemda lam aibu bak laba azim lahasum vabake Eho ahit labihaha bak. 47Meit Eho vameadam im aime tu vuzehi meedam vaba gi aalahigeàmomda laba Eho, ‘Beose,’ lahame ba na asimbuna feà aba modelo gagodam vabak. Neham bak. Eho dam bakda laba, ‘Beose,’ lahame na asimbuna feà dam laba modelo gagom bak laba ozome bak niba lehe vabak. Eho gi dam bakda ibi iho faina meedàmu Alat beom bak fa faamome soat vausu fa vei neàdedam bak laba ozome bak niba lehe bak. 48Lahana damat Eho vameadaha im lam Emti mu aalahigeàmom dam lam ba beom bak ehe bak. Abo Alat ba diamut Dam Bake Uloodume Vi Aime Ozobohudi Neàdi Fime Fahedam Digat fum di beom di am bak. Ame dam labe Eho vameadaha im laba tu vuzehem vaba moudahemu Alat gi ame bak labet dam laba vàlu, ‘Beole,’ lahame vi ozome ozobohudi neàdi gagoda tame. 49Neham labe labihaha bak. Eho bak niba li meedam di nim ba Ebe Eho ozoho bak labet ozome Ehemo im dedateli dam bake im vameadam vabak. Gi Eba gagu oluhuda Em Aiat Aho neha, ‘Dam bake im nehasu vameadale,’ lahame gagohemu Eho gi Aba Aho gagohoda lamota dam bake li vameadam bak. 50Labi Em Aiat Eba neha, ‘Im nehasu dam bake vameadale,’ lahame Eba gagodaha im lam meit tu vuzehem labe Aho modi fa Amti vahi gi ahe neàna bohu vuusdam im am bak. Laham bak lam Em ozobohu bak. Labihàmu Eho dam bake im vameadam di Eho gi iademe Em Aiat amu Eba fet gagu esuhu im ahum lamota dam bake vameadam bak,” lahame Yesusat ab vameadaham.
ace_Latn